Vruntlyke grute und wes ik gudes vormach tho juwer beheglicheit. Ersamen leven vrundes. Wedet, dat my min dener Hans Sussy unde Godeke hebben tho kennende gegeven, dat juwe erwerdicheit heft den kopman vorboden in de Ny tho seglende, unde weret sake dat jemant dar enbaven juwer erwerdicheit bot sik vormechttigen wolde in de Ny to seglende jw tho trosse, unde weret sake dat ik dat vorstoren konde unde de tho rechtte uppeholden mochtte, dat ik juwer erwerdichet dar grot anne tho willen dede. Hirwmme, lefven vrundes, dot vol unde scrivet my hirvan ein enkkede antwarde mit den ersten, wat juwe wille is an dessen vorgescreven saken, dat ik my darna richten mach. Gode allmechtige siit befolen tho ewiger salicheit. Gescreven tho Wiborgh an des hilgen lichames daghe, wnder mynen ingesegel, amme jare 37. By my Karl Kerstensson, hovetman tho Wiborgh. Adress: Den ersamen vorsichttigen wisen luden, borgermesteren und ratmannen tho Rewal, kome desse breff mit erwerdicheit etc.